b'\n_START_ARTICLE_\nGrupa Zemlja\n_START_SECTION_\nPovijest udru\xc5\xbeenja\n_START_PARAGRAPH_\nMisao o potrebi osnivanja Grupe Zemlja nastala je u kriznom i turbulentnom vremenu nakon prvog svjetskog rata 1928., te godine izvr\xc5\xa1en je atentat na Stjepana Radi\xc4\x87a, to je i godina sloma njujor\xc5\xa1ke burze i po\xc4\x8detka svjetske ekonomske krize. To su vremena velikih politi\xc4\x8dkih i dru\xc5\xa1tvenih previranja, umjetnici su ve\xc4\x87 prije osjetili krizu koja dolazi, pa je ve\xc4\x87 postojala moda osnivanja raznih avangardnih grupa poput; futurista, konstruktivista , dadaista, bauhauzovaca. Na umjetnike iz grupe zemlja naro\xc4\x8dito su ovi posljednji imali utjecaja, jer je Zagreb, odakle je ve\xc4\x87ina osniva\xc4\x8da grupe bila, tradicionalno bio pod utjecajem iz njema\xc4\x8dkih zemalja. Na slikarski dio grupe veliki utjecaj imao je njema\xc4\x8dki slikar George Grosz koji se zbog svog socijalnog anga\xc5\xbemana i neobi\xc4\x8dnog likovnog izraza dopao Miroslavu Krle\xc5\xbei, koji je imao veliki posredni utjecaj na grupu Zemlja. Unato\xc4\x8d stilskoj raznolikosti izraza, zajedni\xc4\x8dka nit im je bila osjetljivost na socijalne probleme, ideja humanosti i pravednosti, kao i kritika gra\xc4\x91anskog dru\xc5\xa1tvenog poretka, \xc5\xa1to bi trebalo izazvati dru\xc5\xa1tvenu revoluciju._NEWLINE_Autor manifesta, arhitekt Drago Ibler (1929.) zala\xc5\xbee se za stvaranje nezavisnog likovnog izraza. Krsto Hegedu\xc5\xa1i\xc4\x87 kao osnovne principe Zemlje isti\xc4\x8de borbu protiv larpurlartizma i potrebu demokratizacije umjetnosti koja treba biti dostupna \xc5\xa1irokim narodnim slojevima. Tu ideju Hegedu\xc5\xa1i\xc4\x87 i realizira u Hlebinama, po\xc4\x8dev\xc5\xa1i raditi s talentiranim seljacima, i tako na neki na\xc4\x8din utemeljuje hrvatsko naivno slikarstvo. Po idejama iskazanim u programu pripadnici grupe zastupaju jedinstvene stavove, ali njihova djela stilski su raznorodna. Organiziraju izlo\xc5\xbebe na kojima svoja anga\xc5\xbeirana djela izla\xc5\xbeu \xc4\x8dlanovi i gosti grupe Zemlja._NEWLINE_U svom manifestu Zemlja\xc5\xa1i ka\xc5\xbeu; Treba \xc5\xbeivjeti \xc5\xbeivotom svog doba. Treba stvarati u duhu svog doba. Suvremeni \xc5\xbeivot pro\xc5\xbeet je socijalnim idejama i pitanja kolektiva su dominantna. Umjetnik se ne mo\xc5\xbee oteti htijenjima novoga dru\xc5\xa1tva i stajati izvan kolektiva. Jer je umjetnost izraz naziranja na svijet. Jer su umjetnost i \xc5\xbeivot jedno.'